Terry Jones

**Terry Graham Parry Jones** (Colwyn Bay, 1. II. 1942. – London, 21. I. 2020.), britanski komičar, glumac, režiser, pisac, autor povjesničarskih dokumentaraca i bivši član komičarske grupe Monty Python.

## Biografija
### Mladost
Jones je rođen u gradu Colwyn Bay u Walesu; otac mu je bio Velšanin, a majka Engleskinja. Obitelj je uskoro preselila pa je Terry pohađao *Royal Grammar School* u Guildfordu. Bio je odličan učenik i kapetan ragbi-reprezentacije; tada se počeo zanimati i za glumu. Diplomirao je engleski jezik na fakultetu *St Edmund Hall* unutar Oxfordskog sveučilišta. U studentskim danima je upoznao Michaela Palina s kojim je još tada zajedno pisao razna kazališna djela.

Nakon fakulteta je radio na televiziji: s Palinom je surađivao na humorističnim emisijama *Twice a Fortnight* i *The Complete and Utter History of Britain*, a na *Do Not Adjust Your Set* je osim s Palinom radio i Ericom Idleom, također budućim članom Monty Pythona. 1970. se oženio; sa ženom, Helen, imao je dvoje djece.

### Monty Python
Na Letećem cirkusu je također surađivao s Palinom: u početku su skečeve pisali zajedno, a i kasnije su nastavili pomagati jedan drugome. Jedan od najpoznatijih Jonesovih skečeva bio je onaj s gospodinom Creosoteom, groteskno debelim čovjekom koji za vrijeme večere u restoranu obilno povraća, a na kraju se prejede i eksplodira. Uspješan je bio u ulogama neuglednih sredovječnih žena, a često je glumio i starije muškarce iz više klase. Osim toga, radio je na međusobnom povezivanju skečeva i šala, pretvarajući tako pojedinačne radove u cjelinu. Jones se iskazao i kao režiser: režirao je Brianov život, a na Smislu života i Svetom Gralu je surađivao s Terryjem Gilliamom.

### Nakon Pythona
Nakon kraja *Letećeg cirkusa*, nastavio je raditi s Palinom na seriji *Ripping Yarns*. Napisao je scenarij za film "Labirint" iz 1986. godine, režirao je filmove *Erik the Viking* (1989.) i "Vjetar u vrbama" (*The Wind in the Willows*, 1996.). Pisao je knjige o srednjovjekovnoj i antičkoj povijesti i po njima pravio dokumentarce: 2004. je snimio "Srednjovjekovne živote" (*Terry Jones' Medieval Lives*), a 2006. "Barbare" (*Terry Jones' Barbarians*); u njima je nastojao razbiti neke povijesne mitove, kao što su popularno shvaćanje srednjeg vijeka i kulturna dostignuća barbara iz antičkog doba. Napisao je i brojne knjige za djecu, a za novine *The Guardian*, *The Daily Telegraph* i *The Observer* pisao je članke u kojima kritizira modernu britansku politiku pod vladom Tonyja Blaira.

## Bibliografija
* *Douglas Adams's Starship Titanic* (1997.)
* *Chaucer's Knight: The Portrait of a Medieval Mercenary* (1980), ; rev. ed. (1994.), 
* *Who Murdered Chaucer?: A Medieval Mystery* (2003.),  (u suradnji s R. Yeager, T. Dolan., A. Fletcher. i J. Dor)
* *Terry Jones's War on the War on Terror* (2005.), 
* *Crusades* (1994.),  (u suradnji s Alanom Ereirom)
* *Terry Jones' Medieval Lives* (2004.),  (u suradnji s Alanom Ereirom)
* *Terry Jones' Barbarians* (2006.),  (u suradnji s Alanom Ereirom)
Napisao je i brojne knjige za djecu.

## Dokumentarne serije
* *Crusades* (1995.)
* *Ancient Inventions* (1998.)
* *Terry Jones' Medieval Lives* (2004.)
* *The Story of One* (2005.)
* *Terry Jones' Barbarians* (2006.)

## Vanjske veze
* Terry Jones.net – Semi-official fan site
* 
* Terry Jones na BBC Guide to Comedy
* Terry Jones na Comedy Zone